[{"text_idx": "#000002", "text": "La Universalaj Kongresoj estas la c\u0302efaj manifestig\u0302oj de la Esperanto-komunumo. Ili havas ric\u0302ajn programojn kaj ofte okazas en landoj malproksimaj kaj interesaj. Do, la vizitantoj povas g\u0302ui, krom la vivo en Esperanto-etoso, ankau\u0306 turismadon en lokoj, al kiuj ili alimaniere ne trafus. Kombino de tiuj du eroj \u2013 la esperantisma kaj turisma \u2013 faras ilin speciale allogaj. Sed, bedau\u0306rinde, ne c\u0302iuj kaj ne c\u0302iam sukcesas ilin viziti..."}, {"text_idx": "#000003", "text": "Do, por tiuj, kiuj ne vizitis la 98an UKon en Rejkjaviko, bona konsolo estos konatig\u0302o kun la ric\u0302e kaj bele ilustrita bros\u0302uro de Ja\u0301n Vajs Ultima Thule (la nomo signifas duonmitan antikve priskribitan ekstreme nordan landon, kiun en la mezepoko oni, prave au\u0306 malprave, identigis kun Islando)."}, {"text_idx": "#000004", "text": "La bros\u0302uro tre detale raportas pri la c\u0302efaj okazintaj\u0302oj dum la kongreso; preterlasoj se estas, do nur neeviteblaj \u2013 ne eblas viziti c\u0302iujn paralele okazantajn dumkongresajn eventojn! Tamen c\u0302io plej grava estas menciita kaj fotita. Paralele estas raportoj pri la plej gravaj ekskursoj al la c\u0302efaj belaj\u0302oj de la lando \u2013 varmaj fontoj kaj lagoj, akvofaloj, lafaj kampoj, gejseroj ktp. Ankau\u0306 pri la unutaga flugekskurso al Gronlando kun ties belaj\u0302oj kaj indig\u0302enaj inuitoj. Skizo pri unikaj specialaj\u0302oj de la islandaj historio kaj kulturo same ne mankas. Do, nec\u0302eestinto povas sufic\u0302e bone kompreni, kia estis la kongreso kaj imagi, kiom belas la norda lando."}, {"text_idx": "#000005", "text": "Kaj al mi, kiu ja estis en la Rejkjavika kongreso, la bros\u0302uro refres\u0302igis la rememorojn pri Islando; spektinte la fotaj\u0302ojn mi kvazau\u0306 denove spiris la fres\u0302an oceanan aeron... Tial la libreto ne malutilos kiel valora memoraj\u0302o ankau\u0306 por tiuj, kiuj c\u0302eestis!"}, {"text_idx": "#000006", "text": "C\u0302i tiu recenzo aperis en la au\u0306gusta-septembra kajero de La Ondo de Esperanto (2014).\nC\u0302e represo bonvolu nepre indiki la fonton paperan (se en presaj\u0302o) au\u0306 retan (se en retejo):\nRete: La Balta Ondo "}, {"text_idx": "#000008", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000009", "text": "Demonstraj versioj de \u201cLa Ondo\u201d"}, {"text_idx": "#000010", "text": "Musklaku la kovrilon por legi pliajn informojn."}]